Sejħa tal-ġusti lill-Imħallef Divin Għanja ta' David, li għanna lill-Mulej minħabba f'Kus ta' Benjamin. Mulej, Alla tiegħi , fik il-kenn tiegħi; salvani minn kull min iħabbatni, u eħlisni, li ma jaħtfunix bħal iljun u jqattgħuni, u ma jkunx hemm min jeħlisni. Mulej, Alla tiegħi, jekk dan jien għamilt , jekk ħatja ta' xi ħażen huma idejja, jekk b'deni għall-ġid ħallast lil ħabibi , jew għal xejn b'xejn ħarbatt l-għadu tiegħi, ħa jqum l-għadu kontrija u jirbaħni, mal-art taħt riġlejh jitfagħni, u ġieħi fit-trab ikasbarli. Qum, Mulej, bil-qilla tiegħek, ieqaf kontra s-saħna tal-għedewwa tiegħi; stenbaħ, u agħmilli l-ħaqq li int ordnajt. Ħa jinġemgħu l-ġnus madwarek; fuqhom int toqgħod fil-għoli. Mulej, int li tagħmel ħaqq mill-popli, agħmel ħaqq minni, Mulej, skont is-sewwa tiegħi u skont it-tjubija li hemm fija. Ħa jintemm il-ħażen tal-ħżiena, u jitwettaq il-bniedem sewwa. Int li tgħarbel il-moħħ u l-qalb, int Alla ġust. It-tarka tiegħi hu Alla, li jsalva 'l min hu qalbu safja. Alla hu mħallef ġust, Alla li dejjem jitħallas mill-ħażen. Tassew li l-għadu jiġi u jsinn is-sejf, l-ark jissikka u jimmirah. Diġà ħejja l-armi tal-mewt, il-vleġeġ għamilhom għodda mikwija. Arah, l-għadu jnissel il-ħażen, jitqal bil-qerq u jiled il-gideb. Fetaħ bir u ħaffru sewwa; iżda jaqa' fil-ħofra li għamel hu. Fuq rasu taqa' l-ħsara li għamel; fuqu tinżel id-dnewwa tiegħu. Inrodd ħajr lill-Mulej għall-ġustizzja tiegħu; ngħanni isem il-Mulej, isem l-Għoli.